Елисавета Багряна
Амазонка

chitanka.info

Вее утринна прохлада

В моето лице —

Аз съм млада, млада, млада

С огнено сърце.

Моя вихрен кон лети

Бодро и безспир —

Пред очите ми цъфти

Неогледен мир.

Искрометните копита

Кой ще последи?

Песен светла се разплите

В моите следи:

Ний ще стигнем Хеликон

В изгревния час —

Смело, мой крилати кон,

Жребият е с нас.

Там под твоята подкова

Извора лъчист

Ще избликне в струя нова —

Животворен, чист.

И когато стигнат там

Моите сестри,

Вдъхновение и плам

В тях ще разгори.

А над нашата победа

В трудния ни път

И Персей, и Андромеда

Трепетно ще бдят.

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.